Hot Pursuit
Latterprosenten er farlig lav. 

Når selv ikke tabbeklippene ved siden av rulleteksten er morsomme, må det kunne sies at en komedie er mislykket. 

Hot Pursuit er dessverre en slapp og kjedsommelig actionkomedie, nesten uten action og nesten uten komikk. 

De to hovedfigurene har potensial, men et lite inspirert manus gir dem dårlig dialog, en puslete handling og lite for publikum å engasjere seg i. 

Lukewarm Pursuit hadde vært en bedre tittel. 

Må flykte fra leiemordere 

Den regelrytterske politikvinnen Cooper (Reese Witherspoon) skal eskortere kona til en mann som skal vitne mot en meksikansk narkobaron. 

Men noe går galt, og Cooper må flykte fra både leiemordere og politikollegaer sammen med friske og frodige Daniella Riva (Sofia Vergara). 

Det blir krasj mellom to helt forskjellige personligheter mens de forsøker å unnslippe forfølgerne og renvaske seg. 

Filmen starter energisk med Tom Pettys American Girl på soundtracket, dog i coverversjon, og en smart klippet sekvens under fortekstene som forklarer Coopers personlighet. 

Og når Daniella Riva entrer scenen, er det duket for spennende konfrontasjoner. 
Men så legger regissør Anne Fletcher an en tone på filmen der ingenting tas seriøst. 

Alt er tøv, og det går på bekostning av figurenes integritet. 
Når de fremstår som komplette idioter, er det vanskelig å opparbeide seg noen sympati for dem. 

Ser billig ut 

Dynamikken mellom Reese Witherspoon og Sofia Vergara er filmens viktigste ingrediens. 
Og det finnes noen gode scener der de får bruke sine talenter. 

Witherspoon vet vi kan være morsom fra Lovlig Blond-filmene, og Vergaras innsats i tv-serien Modern Family er velkjent. 

Men innpakningen er for svak. 
Filmen ser billig ut. 
Manuset er annenrangs. 
Oppfinnsomheten er liten. 
Fremdriften er dårlig. 
Latterprosenten farlig lav. 

Regissør Anne Fletcher har laget flere av denne typen totalt forglemmelige komedier, som 27 dresses, The Proposal og The Guilt Trip. 
Heller ikke Hot Pursuit har noe som er verdt å huske. 

Vitsene og situasjonskomikken er velkjente og utbrukte. 
Nyskapning virker å være et fremmedord her. 
Man kan lure på om Reese Witherspoon gjør denne typen filmer av strategiske årsaker, ikke kunstneriske. 

Det er ingen skam i det, men da burde hun satse på langt bedre prosjekter enn Hot Pursuit 
